## Sanitat publica els principals resultats de l’Enquesta de salut de la Comunitat Valenciana

*** El 78 % de la població adulta va valorar positivament el seu estat de salut (el 81,3 % dels hòmens i el 74,7 % de les dones)
* S'observa un augment dels principals factors de risc cardiovascular (hipertensió, colesterol i diabetis)
* El sobrepés i l'obesitat afecten el 30 % de la població infantojuvenil (2 a 17 anys), amb més prevalença en el sexe masculí (32,8 % enfront del 26,1 % de les xiques)**

La Conselleria de Sanitat ha fet públics els principals resultats de l’Enquesta de salut de la Comunitat Valenciana 2022, que estan disponibles en el web d’este departament.

La recollida de dades de l’enquesta s’ha dut a terme entre els mesos de maig i desembre de 2022, amb un total de 9.797 entrevistes realitzades a persones de 15 anys, o més, i 1.591 corresponents a persones de menys de 15 anys.

Entre els principals resultats d’esta enquesta, que es realitza de manera periòdica, destaca que el 78 % de la població adulta de la Comunitat Valenciana ha valorat positivament el seu estat de salut. En concret, per sexes, el 81,3 % dels hòmens i el 74,7 % de les dones.

Des de 2005, l’evolució de la població de 15 anys i més que valora favorablement el seu estat de salut ha sigut creixent, tant en hòmens com en dones, encara que la percepció de bona salut és sempre millor entre ells. Esta evolució positiva s’ha produït en tots els grups d’edat, sobretot entre els 65 i els 74 anys, en què l’increment arriba a 15,8 punts percentuals, així com entre els 75 i 84, que és d’11,3 punts.

D’altra banda, segons els resultats de l’enquesta, viure més anys està associat a patir malalties cròniques o de llarga evolució i esta opinió augmenta amb l’edat, de manera que arriba al 76 % de les persones de 65 anys i més de la Comunitat Valenciana.

**Augment de factors de risc cardiovascular**

S’observa un augment dels principals factors de risc cardiovascular metabòlics: hipertensió arterial, colesterol elevat i diabetis. No obstant això, hi ha una tendència descendent en alguns problemes osteoarticulars: artrosi, dolor d’esquena lumbar i cervical, que, d’altra banda, predominen entre les dones. Les limitacions funcionals greus augmenten considerablement amb l’edat, especialment a partir dels 75 anys, i arriben al 13 % d’este grup de població.

La qualitat de vida relacionada amb la salut ha anat evolucionant positivament i de manera constant des de 2005, i ha passat d’una puntuació mitjana de 72,6 sobre 100 en 2005 a 77,4 en 2022.

En relació amb la dimensió que més afecta la qualitat de vida, la presència de dolor/malestar arriba a una de cada quatre persones de 15 anys o més, i en més proporció en les dones que en els hòmens.

En la població menor i adolescent, l’opinió sobre la qualitat de vida relacionada amb la salut és alta, 87,7 punts de mitjana sobre 100, sense diferències en funció del sexe.

També cal assenyalar la necessitat creixent de suport i atenció social a domicili segons augmenta l’edat, i especialment en les dones, que arriba al 25 % de les persones de 85 anys i més que ho requerixen, fonamentalment com a ajuda en les tasques domèstiques, per a la higiene i la cura personal, i per al servei de teleassistència.

**Sobrepés i obesitat**

L’excés de pes, que comprén tant sobrepés com obesitat, continua representant un dels principals problemes de salut pública, malgrat el lleuger descens observat des de 2010. Afecta el 30 % de la població infantojuvenil (2 a 17 anys) amb més prevalença en el sexe masculí (32,8 % dels xics enfront del 26,1 % de les xiques). Mentre que les diferències en sobrepés no són destacables (15,7 % xics i 16,5 % xiques), sí que ho són les d’obesitat (17,1 % xics i 9,6 % xiques).

Entre les persones de 18 anys i més, el 34,5 % presenten sobrepés i el 13,3 % són obeses, i es manté el mateix patró de predomini masculí que en la població infantojuvenil (41,9 % de sobrepés i 14,2 % d’obesitat en hòmens enfront del 27,4 % de sobrepés i el 12,5 % d’obesitat en dones).

L’excés de pes presenta una clara desigualtat en salut, amb un impacte més negatiu en les persones d’estrats socials més desfavorits i nivell d’estudis inferior.

**Dieta mediterrània**

L’enquesta valora, per primera vegada, l’adherència a la dieta mediterrània. Entre la població adulta (≥15 anys) el 85,1 % seguix un patró d’alimentació alineat amb les recomanacions de la dieta mediterrània, superior en el sexe femení (87,5 % enfront del 82,7 % dels hòmens).

El grup amb menys adherència és el de 15-24 anys (74 % les dones i 67,3 % els hòmens, però va millorant amb l’edat, de manera que entre les persones dels grups d’edat per damunt de 64 anys, 9 de cada 10 seguixen una alimentació basada en les recomanacions de la dieta mediterrània.

Quant a la població infantil, el 54,8 % ha de millorar per a ajustar-se al model mediterrani, i destaca el grup de 10-14 anys com al més susceptible de millora.

**Activitat física**

La prevalença de persones de 15 a 69 anys amb un nivell d’activitat física setmanal baix i que no complix les recomanacions de l’Organització Mundial de la Salut (OMS) és del 25,9 %, pitjor en el cas de les dones.

En el temps d’oci, també són elles físicament més inactives que els hòmens, amb prevalences que es mantenen de manera estable en el temps (35,7 % en 2010 i 35,5 % en 2022), a diferència dels hòmens, l’evolució temporal dels quals ha empitjorat (del 26 % al 29,8 % en el mateix període).

Per contra, l’evolució entre les persones de menys de 15 anys ha sigut favorable, encara que en este col·lectiu cal destacar les diferències entre sexes en relació a la inactivitat física en el temps d’oci (el 13,5 % dels xics i el 24,4 % de les xiques), amb la diferència més gran entre sexes en l’adolescència.

Fecha: 12/11/2023